Ceng Adek, Marci 29
Ka ce gimako dano ka timo bal mo, wun jo ma wutye ki Cwiny pa Lubanga wukonye wek odwog i yo ma atir, kun wubedo kwede ki cwiny me mwolo.
Cwiny me kica twero konyi me moko anga ma omyero iyer me bedo lagen bote mukwongo. Me labolle, itwero bedo ki ngec ni laye lawotwa mo otimo bal mo madit adada. Itwero winyo ni myero imedde ki bedo lagen bote, tutwalle ka en tye laremi nyo watti mo macok. Ento ka iumo balle woko, nongo dong pe itye lagen bot Lubanga. Ngene kene ni gwoko genneni bot Jehovah omyero obed mukwongo. Nyut cwiny me kica ento lok ki tekcwiny. Cuk cwiny ngat meno me yenyo kony ki bot luelda. Ka en pe otimo meno i nge kare mo manok, ci omyero in itit lokke bot luelda wek imedde ki gwoko genneni bot Lubanga. Ka itimo meno, ci nongo itye lagen bot Jehovah dok bene nongo inyuto cwiny me kica bot ngat meno, pien luelda gibikonye i yo me mwolo.
Ceng Angwen, Marci 30
Myero wubed jo ma cal nining, kun wulubo kit kwo maleng ki me woro Lubanga?
“Kwo me woro Lubanga” kwako tic me kacokke, me labolle wot i cokke ki dok nywako i tic me tito kwena. Man bene kwako ticci i yo me cwiny ma dano pe twero nenogi, me labolle, lega piri keni, ki dok kwan piri keni. Ngat ma odyero kwone bot Jehovah pe bineno kit yo me kwo man calo tic mamwa. Maka meno, bibedo ki tam kit pa Kabaka Daudi, ma owaco ni, “Cwinya bedo yom me tiyo gin ducu ma imito, ai Lubanga; amako cikki dok agwoko tye i cwinya.” (Jab. 40:8) Wi myero opo ni, macalo Lakricitayo ma onongo batija, ibicung piri keni i nyim Jehovah. Ticci pire myero pe ocung i kom ngat mo keken kadi wa lunyodoni. Kit kwoni maleng ki me woro Lubanga ginyuto ni iloko ada odoko kit yo me kwoni dok ni itye ka dongo i yo me cwiny wek ibed mupore me nongo batija. w16.03 2:10, 12, 15
Ceng Abic, Marci 31
I kare ma niye peya obino, cik aye munongo gwokowa, . . . Kit meno cik aye obedo lagwokwa ma myero olowa nio ka Kricito obino.
Cik ma kimiyo bot Moses onongo tye calo gin ma gwoko Luicrael ki i kom tim macilo ki dong woro me goba me lobo mukene. Ka Luicrael gulubo cik pa Lubanga, onongo ginongo motte. Ka gucayo, onongo gilimo adwogi marac adada. (Nwo. 28:1, 2, 15) Tira onongo dok mitte pi tyen lok mukene. Cik ocimo alokaloka mo ma pire tek adada ma lubbe ki miti pa Jehovah. Meno obedo bino pa Meciya, Yecu Kricito. Cik onyuto ka maleng ni Luicrael onongo gitye lubalo. Dok bene onyuto atir mitigi pi ginkok ma onongo twero kwanyo bal woko ducu. (Gal. 3:19; Ibru 10:1-10) Medo i kom meno, Cik man okonyo me gwoko kaka kacel ki dog ot ma onongo kibinywalo iye Meciya, dok bene onyuto kare ma onongo en bibino iye. Ki lok ada, Cik obedo “lagwokwa” ma myero olowa nio ka Kricito obino. w16.03 4:6, 7
dik_Latn quy_Latn luo_Latn slk_Latn quy_Latn luo_Latn slk_Latn luo_Latn luo_Latn